**Χριστουγεννιάτικα Κάλαντα Πελοποννήσου**

Χριστούγεννα, Πρωτούγεννα  
πρώτη γιορτή του χρόνου.  
Για βγάτε, δέτε, μάθετε  
πως ο Χριστός γεννάται.

Γεννάται κι αναθρέφεται  
με μέλι και με γάλα.  
Το μέλι τρων οι άρχοντες  
το γάλα οι αφεντάδες  
και το μελισσοβότανο  
το νίβονται οι κυράδες.

Κυρά ψηλή, κυρά λιγνή  
κυρά γαϊτανοφρύδα.  
Κυρά μου όταν στολίζεσαι  
να πας στην εκκλησιά σου

Βάνεις τον ήλιο πρόσωπο  
και το φεγγάρι αγκάλη  
και τον καθάριο αυγερινό  
τον βάζεις δακτυλίδι.

Εμείς εδώ δεν ήρθαμε  
να φάμε και να πιούμε  
παρά σας αγαπούσαμε  
κι ήρθαμε να σας δούμε.

Εδώ που τραγουδήσαμε  
πέτρα να μη ραγίσει  
κι ο νοικοκύρης του σπιτιού  
πολλούς χρόνους να ζήσει.

Δώστε μας και τον κόκορα  
δώστε μας και την κότα  
δώστε μας και πέντ’ έξι αυγά  
να πάμε σ’ άλλη πόρτα.